Vermiste man se liggaam gevind | Maroela Media
Die liggaam van 'n naakte man is Maandag in 'n oop veld buite Centurion gevind.
Konst. Mandlakayise Zwane, polisiewoordvoerder, het gesê die man is op sy maag aangetref, sy hande en bene was vasgemaak en sy mond was toegebind.
"Die man het verskeie sigbare beserings opgedoen. 'n Hoop klere en 'n hele paar bloedbevlekte klippe en stene is naby sy liggaam gevind," het Zwane gesê.
By verdere ondersoek is daar vasgestel dat die oorledene Lawrence Choena Mojela (35) is, 'n man wat Sondag by die Atteridgeville-polisiestasie as vermis aangemeld is.
Die Erasmia-polisie ondersoek 'n saak van moord. Die moontlikheid dat dit 'n geval is waar die publiek reg in eie hande geneem het, kan nie uitgesluit word nie.
"Die polisie wil 'n streng waarskuwing aan alle gemeenskappe rig om nie reg in eie hande te neem nie. Lede van die publiek word aangemoedig om alle misdrywe by die polisie of hul gemeenskapspolisiëringsforum aan te meld," het Zwane gesê.
Centurion misdaad moorde
Om die saak by polisie aan te gee is so goed as om die skirminkels smmer maar net te laat loop.
Mense sien dat strawwe wat opgelê word te lig is en in sommige gevalle kom skurke skotvry daarvan af en dis waarom gemeenskappe reg in eie hande neem. Die doodstraf moet terugkom en dit sal baie beter in hierdie land gaan!
Hoekom? Sodat hulle weer doodluiters kan ontsnap of op borgtog vrygelaat word!
Die polisie kom baie onbeholpe voor en word nie vertrou nie. Ek wonder of daar ook nou plekke afgebrand gaan word.
As al die regters eerlik en regverdig was sou ek ook gestem het vir die doodstraf,maar nie soos dit nou aangaan nie.